钦定古今图书集成/明伦汇编/氏族典/第072卷 > 朱永
## 钦定古今图书集成/明伦汇编/氏族典/第072卷 > 朱永

按《明外史朱谦传》：“谦子永，字景昌，分领宣威营。天顺
四年，宣、大告警，帅京军巡边。七年，兼神机营。宪宗立，
改督团营。成化二年，荆、襄盗刘通作乱，永与尚书白
圭讨之。复进讨石龙、冯喜，大破之。论功，进爵为侯。明
年，毛里孩犯边，命永佩将军印，率京军二万御之。会
遣使朝贡，乃班师。六年，阿罗出寇延绥，复拜永将军”
往讨。论功，永世袭侯爵。明年召永还。十四年加太子
太保。明年，辽东迤东部长伏加当将为寇，诏拜永靖
卤将军讨之，进爵保国公。又明年，延绥告警，复命永
为将军。久之，进太子太傅。十七年复出师大同，获首
功，遂赐世袭公。十九年，小王子大入边，以永为镇朔
大将军击败之，还，仍督团营。二十二年，或投匿名书
言“永图不轨”，永乞解兵柄。不许。其冬，手敕加太傅、太
子太师。弘治四年，监修《太庙》成，进太师。九年卒。追封
宣平王，谥武毅。子晖嗣。